CELEX: 32018D1119(01)
Language: lv
Date: 2018-09-13 00:00:00
Title: Eiropas politisko partiju un Eiropas politisko fondu iestādes Lēmums (2018. gada 13. septembris) svītrot Europa Terra Nostra no reģistra

19.11.2018   
               
               
                  LV
               
               
                  Eiropas Savienības Oficiālais Vēstnesis
               
               
                  C 418/4
               
            
         EIROPAS POLITISKO PARTIJU UN EIROPAS POLITISKO FONDU IESTĀDES LĒMUMS
         (2018. gada 13. septembris)
         svītrot Europa Terra Nostra no reģistra
         (Autentisks ir tikai teksts vācu valodā)
         (2018/C 418/05)
         EIROPAS POLITISKO PARTIJU UN EIROPAS POLITISKO FONDU IESTĀDE,
         ņemot vērā Līgumu par Eiropas Savienības darbību,
         ņemot vērā Eiropas Atomenerģijas kopienas dibināšanas līgumu,
         ņemot vērā Eiropas Parlamenta un Padomes 2014. gada 22. oktobra Regulu (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu (1) un jo īpaši tās 40.a pantu,
         tā kā:
         
                     (1)
                  
                  
                     2017. gada 13. septembrī Eiropas Komisija iesniedza priekšlikumu Eiropas Parlamenta un Padomes regulai, ar ko groza Eiropas Parlamenta un Padomes Regulu (ES, Euratom) Nr. 1141/2014 par Eiropas politisko partiju un Eiropas politisko fondu statusu un finansēšanu (2).
                  
               
                     (2)
                  
                  
                     2018. gada 9. aprīlī Eiropas politisko partiju un Eiropas politisko fondu iestāde (“Iestāde”) saņēma pieteikumu no Europa Terra Nostra (“ETN”) reģistrēt to kā Eiropas politisko fondu saskaņā ar Regulas (ES, Euratom) Nr. 1141/2014 8. panta 1. punktu.
                  
               
                     (3)
                  
                  
                     2018. gada 24. aprīlī Iestāde pieņēma lēmumu reģistrēt ETN kā Eiropas politisko fondu (“reģistrēšanas lēmums”). 2018. gada 31. maijā reģistrēšanas lēmums tika publicēts Eiropas Savienības Oficiālajā Vēstnesī un ETN ieguva Eiropas juridiskas personas statusu. ETN ir oficiāli saistīts ar Eiropas politisko partiju “Alianse mieram un brīvībai” (“APF”).
                  
               
                     (4)
                  
                  
                     2018. gada 3. maijā Eiropas Parlamenta un Padome pieņēma Regulu (ES, Euratom) 2018/673 (3), ar ko groza Regulu (ES, Euratom) Nr. 1141/2014. Regula (ES, Euratom) 2018/673 stājās spēkā dienā, kad to publicēja Eiropas Savienības Oficiālajā Vēstnesī, proti, 2018. gada 4. maijā, un ar to cita starpā tika grozīti nosacījumi, kādiem pieteikuma iesniedzējiem ir jāatbilst, lai tie varētu tikt reģistrēti kā Eiropas politiskā partija.
                  
               
                     (5)
                  
                  
                     Saskaņā ar Regulas (ES, Euratom) Nr. 1141/2014 40.a panta 3. punktu Eiropas politiskajām partijām, kas reģistrētas pirms 2018. gada 4. maija, vēlākais līdz 2018. gada 5. jūlijam bija jāiesniedz dokumenti, kuri pierāda to atbilstību grozītās Regulas (ES, Euratom) Nr. 1141/2014 3. panta 1. punkta b) un ba) apakšpunktā paredzētajiem nosacījumiem (“grozītie reģistrācijas nosacījumi”). Saskaņā ar Regulas (ES, Euratom) Nr. 1141/2014 40.a panta 4. punktu Iestādei ir jāsvītro no reģistra Eiropas politiskā partija un ar to saistītais Eiropas politiskais fonds, ja attiecīgā partija līdz 2018. gada 5. jūlijam nav pierādījusi, ka tā atbilst grozītajiem reģistrācijas nosacījumiem.
                  
               
                     (6)
                  
                  
                     2018. gada 4. maijā Iestāde visām reģistrētajām Eiropas politiskajām partijām nosūtīja vēstuli, informējot tās par to, ka likumdošanas process ir beidzies un ir pieņemta Regula (ES, Euratom) 2018/673 (“2018. gada 4. maija vēstule”). 2018. gada 4. maija vēstulē bija izklāstīta jaunā tiesiskā regulējuma ietekme un Eiropas politiskajām partijām tika atgādināts par pienākumu līdz 2018. gada 5. jūlijam iesniegt dokumentus, kuri apliecina, ka tās atbilst grozītajiem reģistrācijas nosacījumiem.
                  
               
                     (7)
                  
                  
                     2018. gada 22. jūnijā Iestāde saņēma iesniegumu no Kotleba – Ľudová Strana Naše Slovensko (“LSNS”), kurā cita starpā bija norādīts, ka LSNS ir APF sastāvā esoša partija un ir pārstāvēta Slovākijas Republikas Nacionālajā padomē.
                  
               
                     (8)
                  
                  
                     2018. gada 2. jūlijā Iestāde saņēma iesniegumu no Nationaldemokratische Partei Deutschlands (“NPD”), kurā cita starpā bija norādīts, ka NPD ir APF sastāvā esoša partija un ir pārstāvēta Eiropas Parlamentā.
                  
               
                     (9)
                  
                  
                     Iestāde nav saņēmusi citus dokumentus ne no APF, ne valsts politiskajām partijām APF vārdā nolūkā līdz 2018. gada 5. jūlijam pierādīt, ka APF atbilst grozītajiem reģistrācijas nosacījumiem.
                  
               
                     (10)
                  
                  
                     2018. gada 10. augustā Iestāde nosūtīja APF un ETN sākotnēju novērtējumu, lai saskaņā ar Regulas (ES, Euratom) Nr. 1141/2014 34. pantu dotu tām iespēju tikt uzklausītām saistībā ar grozītajiem reģistrācijas nosacījumiem un faktu, ka APF līdz 2018. gada 5. jūlijam nav iesniegusi pietiekamus dokumentus.
                  
               
                     (11)
                  
                  
                     Ne APF, ne ETN neiesniedza nekādus komentārus, atbildot uz Iestādes 2018. gada 10. augusta sākotnējo novērtējumu.
                  
               
                     (12)
                  
                  
                     Iestāde uzskata, ka APF līdz Eiropas likumdevēja noteiktajam termiņam nav pierādījusi, ka tā atbilst grozītajiem reģistrācijas nosacījumiem, jo APF līdz 2018. gada 5. jūlijam iesniedza nepietiekamus dokumentus, proti, dokumentus tikai no LSNS (Slovākija) un NPD (Vācija). Ar abiem iesniegumiem nepietiek, lai pierādītu, ka APF atbilst grozītajiem reģistrācijas nosacījumiem vismaz vienā ceturtdaļā dalībvalstu.
                  
               
                     (13)
                  
                  
                     Iestāde arī uzskata, ka LSNS un NPD iesniegumu pamatotības analīze nav nepieciešama, jo, neskatoties uz to, ka šie iesniegumi principā bija derīgi, lai pierādītu, ka APF atbilst grozītajiem reģistrācijas nosacījumiem divās dalībvalstīs, tas nemainītu faktu, ka APF līdz 2018. gada 5. jūlijam nebija iesniegusi pietiekamus dokumentus.
                  
               
                     (14)
                  
                  
                     Saskaņā ar Regulas (ES, Euratom) Nr. 1141/2014 40.a panta 4. punktu Iestāde uzskata, ka APF līdz 2018. gada 5. jūlijam nav pierādījusi, ka tā atbilst grozītajiem reģistrācijas nosacījumiem un ka tādēļ APF un ETN no reģistra ir jāsvītro,
                  
               IR PIEŅĒMUSI ŠO LĒMUMU.
         
            1. pants
            
               Europa Terra Nostra svītro no reģistra.
         
         
            2. pants
            Šis lēmums ir adresēts
            
                        
                           Europa Terra Nostra
                        
                     
                  
                        
                           Kurfürstendamm 195, 3. OG
                        
                     
                  
                        
                           10707 Berlin
                        
                     
                  
                        
                           DEUTSCHLAND
                        
                     
                  
         
            Briselē, 2018. gada 13. septembrī
            
               
                  Eiropas politisko partiju un Eiropas politisko fondu iestādes vārdā –
               
               
                  direktors
               
               M. ADAM
            
         
         
            (1)  OV L 317, 4.11.2014., 1. lpp.
         
         
            (2)  COM(2017) 481 final – 2017/0219 (COD).
         
            (3)  OV L 114 I, 4.5.2018., 1. lpp.